# Ukebrev uke 15. Referat fra møte 12.4.2016.

Møtet var det første i vårt nye lokale, Sande gamle prestegård, og da var det ekstra gledelig å se hele 22 medlemmer på plass. Lenge siden sist vi var så mange! Under praten før selve møtet ble det klart at rommet vi disponerer, ikke egner seg for mye prat av mange mennesker samtidig, så det blir noe styret må finne ut av hvordan vi skal takle.

Innkommende president Odd Ivar refererte fra PETS-samlingen i Arendal, og presenterte den nye verdenspresidentens motto: Rotary serving humanity. Guvernør i 2016-17 er Sigurd Arbo Høeg, og han var klar på at hans målsetninger for året bør komme inn i de lokale klubbenes årsplaner og program. Her er noen av inntrykkene fra PETS:

* Fokus på ungdom i medlemsarbeid og i prosjekter.
* Interessante foredrag av engasjerte foredragsholdere.
* Stor representasjon av kvinner på møtet og i styre og stell i distriktet. Det har vært gjort en god jobb med rekruttering av kvinner. AG er Bente Reppesgård, også kvinne.
* Alltid penger å få tak i hvis vi har et godt prosjekt.
* Shelterbox/waterbox kan lånes ut ved arrangementer. Her er det f.eks. mulig å samle inn penger til kjøp av boks (6500/3500). Boksen kan følges!
* Ønske om mer aktiv fadderrolle. Gjerne to faddere for hvert nytt medlem!
* Distriktskonferansen arrangeres i Larvik 11.9., på Farris bad. Vi oppfordres til å delta!

Resten av møtet gikk med til å gjøre medlemmene kjent med de nye lokalene.